РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/109-21

5. април 2021. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 1. АПРИЛА 2021. ГОДИНЕ

Седница је почела у 11 часова и 3 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Јасмина Каранац, Тихомир Петковић, Весна Стамболић, Снежана Петровић, Зоран Томић, Ивана Поповић, Ана Белоица и Угљеша Марковић.

Седници су присуствовали заменици одсутних чланова Одбора: Гојко Палалић (заменик члана Одбора Драгомира Карића), Адријана Пуповац (заменик члана Одбора Оливере Недељковић), Милош Банђур (заменик члана Одбора Крста Јањушевића), Невена Ђурић (заменик члана Одбора Наташе Љубишић) и Мина Китановић (заменик члана Одбора Илије Животића, заменика председника Одбора).

Седници није присуствовала члан Одбора Војислав Вујић, Александра Томић и Снежана Пауновић, нити њихови заменици.

На предлог председника, Одбор је једногласно утврдио следећи

Д н е в н и р е д

1. Доношење одлуке о одржавању Првог јавног слушања о предлозима закона из области енергетике.

Пре разматрања тачака утврђеног дневног реда, Одбор је једногласно усвојио записник Осме седнице Одбора.

Прва тачка дневног реда - **Доношење одлуке о одржавању Првог јавног слушања о предлозима закона из области енергетике.**

Председник Одбора је обавестио да су у процедуру Народне скупштине достављена четири законска предлога: Предлог закона о коришћењу обновљивих извора енергије, Предлог закона о енергетској ефикасности и рационалној употреби енергије, Предлог закона о изменама и допунама Закона о енергетици и Предлог закона о изменама и допунама Закона о рударству и геолошким истраживањима. Предложио је Одбору да се о предлозима закона одржи јавно слушање, како би се народни посланици и сви други актери на које се закони односе што боље информисали о новим законским решењима, јер је добра информисаност кључна за њихову ефикасну примену и касније праћење њиховог спровођења.

По Пословнику, Одбор може да организује јавно слушање ради прибављања информација, односно стручних мишљења о предлогу акта који је у скупштинској процедури, разјашњења појединих решења из предложеног или важећег акта, разјашњења питања значајних за припрему предлога акта, или другог питања које је у надлежности одбора, као и ради праћења спровођења и примене закона, односно остваривања контролне функције Народне скупштине. Поступак организовања јавног слушања уређен је Пословником (чл. 83. и 84).

#### Према одредбама члана 84. Пословника, предлог за организовање јавног слушања може да поднесе сваки члан одбора. Предлог садржи тему јавног слушања и списак лица која би била позвана. Одлуку о организовању јавног слушања доноси одбор. О одлуци, председник одбора обавештава председника Народне скупштине. Председник одбора на јавно слушање позива чланове одбора, народне посланике и друга лица чије је присуство од значаја за тему јавног слушања. Позив садржи тему, време и место одржавања јавног слушања, као и обавештење о позваним учесницима. Јавно слушање се одржава без обзира на број присутних чланова одбора. Након јавног слушања, председник одбора доставља информацију о јавном слушању председнику Народне скупштине, члановима одбора и учесницима јавног слушања. Информација садржи имена учесника на јавном слушању, кратак преглед излагања, ставова и предлога изнетих на јавном слушању. Чланови одбора и учесници јавног слушања могу да поднесу писане примедбе на информацију о јавном слушању председнику одбора, који их доставља свим учесницима, члановима Одбора и председнику Народне скупштине.

Одбор је једногласно прихватио предлог председника да тема Првог јавног слушања Одбора за привреду, регионални развој, трговину, туризам и енергетику буде: „Представљање Предлога закона о коришћењу обновљивих извора енергије, Предлога закона о енергетској ефикасности и рационалној употреби енергије, Предлога закона о изменама и допунама Закона о енергетици и Предлога закона о изменама и допунама Закона о рударству и геолошким истраживањима; да на јавно слушање Одбор позове председника и руководство Народне скупштине, све народне посланике, министре рударства и енергетике и заштите животне средине са сарадницима, представнике Привредне коморе Србије и привреднике на које ће се ови закони примењивати, представнике јавних предузећа из области енергетике, представнике стручне и универзитетске јавности, представнике неколико највећих организација цивилног друштва и Конвента о Европској унији за преговарачко Поглавље 15 –Енергетика; да се јавно слушање одржи 9. априла 2021. године, у 12,00 часова, у Малој сали у Дому Народне скупштине.

Седница је закључена у 11 часова и 13 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић